CELEX: C2004/168/16
Language: el
Date: 2004-06-26 00:00:00
Title: Υπόθεση Τ-146/04: Προσφυγή του Koldo Gorostiaga Atxalandabaso κατά του Ευρωπαϊκού Κοινοβουλίου, που ασκήθηκε στις 20 Απριλίου 2004

26.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/9
            
         Προσφυγή του Koldo Gorostiaga Atxalandabaso κατά του Ευρωπαϊκού Κοινοβουλίου, που ασκήθηκε στις 20 Απριλίου 2004
   (Υπόθεση Τ-146/04)
   (2004/C 168/16)
   Γλώσσα διαδικασίας: η γαλλική
   Ο Koldo Gorostiaga Atxalandabaso, κάτοικος Saint Pierre d'Irube (Γαλλία), εκπροσωπούμενος από τον Didier Rouget, avocat, άσκησε στις 20 Απριλίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά του Ευρωπαϊκού Κοινοβουλίου.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση του Ευρωπαϊκού Κοινοβουλίου, της 24ης Φεβρουαρίου 2004, περί παρακρατήσεως μέρους της αποζημιώσεως του προσφεύγοντος μέχρις εξοφλήσεως της προβαλλόμενης οφειλής του προς το Κοινοβούλιο,
            
         
               —
            
            
               να καταδικάσει το καθού στα δικαστικά του έξοδα, καθώς και σε αυτά του προσφεύγοντος.
            
         Λόγοι ακυρώσεως και κύρια επιχειρήματα:
   Με την προσβαλλόμενη απόφαση, το Ευρωπαϊκό Κοινοβούλιο έκρινε ότι, ελλείψει δικαιολογητικών ως προς τον τρόπο χρησιμοποιήσεως διαφόρων βουλευτικών επιδομάτων, ο προσφεύγων, ο οποίος είναι βουλευτής, οφείλει το ποσό των 118 360,18 ευρώ και προέβη, για τον λόγο αυτόν, σε παρακράτηση μέρους της αποζημιώσεώς του.
   Ο προσφεύγων βάλλει κατά της αποφάσεως αυτής, ισχυριζόμενος ότι το Κοινοβούλιο παρέβη την κανονιστική ρύθμιση σχετικά με τα έξοδα και τις αποζημιώσεις των βουλευτών του Ευρωπαϊκού Κοινοβουλίου, ιδίως λόγω της λήψεως της εν λόγω αποφάσεως από τον γενικό γραμματέα του Κοινοβουλίου και όχι από το Γραφείο του Κοινοβουλίου, όπως προβλέπεται από το άρθρο 27 της ως άνω κανονιστικής ρυθμίσεως. Επιπλέον, ο προσφεύγων ισχυρίζεται ότι η προσβαλλόμενη απόφαση παραβιάζει τις αρχές της αντικειμενικότητας, της αμεροληψίας, της ισότητας και της ίσης μεταχειρίσεως, καθώς και την αρχή της εκατέρωθεν ακροάσεως και τα δικαιώματα άμυνας. Προβάλλει, επίσης, ότι η προσβαλλομένη απόφαση δεν είναι επαρκώς αιτιολογημένη και ότι συνιστά κατάχρηση εξουσίας με αποκλειστικά πολιτικούς σκοπούς. Τέλος, ο προσφεύγων ισχυρίζεται ότι το Κοινοβούλιο υπέπεσε σε πρόδηλη πλάνη εκτιμήσεως.